Document ID: 32003L0007

Komission direktiivi 2003/7/EY,
annettu 24 päivänä tammikuuta 2003,
kantaksantiinin käyttöä rehuissa koskevien hyväksymisedellytysten muuttamisesta neuvoston direktiivin 70/524/ETY mukaisesti
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna asetuksella (EY) N:o 1756/2002(2), ja erityisesti sen 9 r artiklan
sekä katsoo seuraavaa:
(1) Direktiivissä 70/524/ETY hyväksytään kantaksantiini-nimisen lisäaineen käyttö tietyin edellytyksin.
(2) Elintarvikealan tiedekomitea katsoi vuonna 1997, että ihmiselle turvalliseksi kantaksantiinin hyväksyttävän päiväannoksen arvoksi (ADI-arvoksi) voitaisiin vahvistaa 0,03 mg painokiloa kohti.
(3) Elintarvikealan tiedekomitean tarkistettua ADI-arvoa eläinten ravitsemusta käsittelevä tiedekomitea tarkasteli uudelleen kuluttajien turvallisuuden takaamiseksi kantaksantiinipitoisuuksia lohikalojen, broilerien ja munivien kanojen rehussa. Eläinten ravitsemusta käsittelevä tiedekomitea on todennut, että kuluttajien turvallisuus taattaisiin asettamalla kantaksantiinin enimmäispitoisuudeksi 25 mg rehukiloa kohti lohikalojen ja broilerien rehuissa ja 8 mg rehukiloa kohti munivien kanojen rehussa.
(4) Kantaksantiinin nykyisin hyväksyttyjä enimmäismääriä on muutettava kuluttajien terveyden suojelun parantamiseksi.
(5) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan kantaksantiinin [E 161g] käyttöä rehuissa koskevat hyväksymisedellytykset tämän direktiivin liitteessä olevien merkintöjen mukaisesti.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä syyskuuta 2003. Niiden on ilmoitettava tästä komissiolle viipymättä.
Jäsenvaltioiden on sovellettava kyseisiä toimenpiteitä 1 päivästä joulukuuta 2003.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
Jäsenvaltioiden on toimitettava tämän direktiivin kattamalla alalla antamansa kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tehty Brysselissä 24 päivänä tammikuuta 2003.

Labels: 0
17
6